32007D0026
L 008/35
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 22 декември 2006 година
за изменение на допълнението към приложение VI към Акта за присъединяване на България и Румъния по отношение на някои млекопреработвателни предприятия в България
(нотифицирано под номер С(2006) 6960)
(текст от значение за ЕИП)
(2007/26/ЕO)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Договора за присъединяване на България и Румъния, и по-специално член 4, параграф 3 от него,
като взе предвид Акта за присъединяване на България и Румъния, и по-специално първа алинея от буква е) от глава 4 от раздел Б на приложение VI,
като има предвид, че:
(1)
На България са дадени преходни периоди с Акта за присъединяване на България и Румъния за съответствие на някои млекопреработвателни предприятия с изискванията на Регламент (EО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (1). Някои предприятия, които са оторизирани да преработват неотговарящо на изискванията мляко, са изброени в глава I и някои предприятия които са оторизирани да преработват отговарящо и неотговарящо на изискванията мляко, при условие че тази преработка се извършва на отделни производствени линии, са изброени в глава II от допълнението към приложение VI към този акт.
(2)
Някои предприятия, които в момента са включени в списъка в глава I от допълнението, са спрели дейностите, покрити от преходните периоди. Затова тези предприятия следва да бъдат заличени от този списък.
(3)
С оглед оценката на качеството на суровото мляко и сегашното съотношение на производство на сурово мляко в България, което не отговаря на изискванията на Регламент (ЕО) № 853/2004, някои предприятия следва да бъдат включени в списъка, определен в глава I от това допълнение към приложение VI към Акта за присъединяване.
(4)
Нещо повече, някои млекопреработвателни предприятия в България имат капацитета и оборудването да преработват отговарящо и неотговарящо на изискванията мляко на отделни производствени линии. Тези предприятия следва да бъдат включени в списъка, определен в глава II от това допълнение.
(5)
Следователно допълнението към приложение VI към Акта за присъединяване следва да бъде изменено. С цел яснота това допълнение следва да бъде заменено с текста в приложението към настоящото решение.
(6)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Допълнението към приложение VI към Акта за присъединяване на България и Румъния се заменя с текста в приложението към настоящото решение.
Член 2
Настоящото решение се прилага от датата на влизане в сила на Акта за присъединяване на България и Румъния и при условие че последният влезе в сила.
Член 3
Адресати на настоящото решение са държавите-членки.
Съставено в Брюксел на 22 декември 2006 година.